
ŠTATÚT

Obce Ostrov

Schválené Obecným zastupiteľstvom v Ostrove dňa 02.04.2007 uznesením č. 3/2007 - D.

Nadobúda účinnosť dňa:02.04.2007


                  


PhDr. Dana Borovská


starostka obce

Obecné zastupiteľstvo v Ostrove podľa § 11 ods. 4  písm. k) zákona SNR č. 369/1990 Zb. o obecnom   zriadení   v   znení   neskorších   predpisov    (ďalej  len „zák. č.  369/1990  Zb.“) 
v y d á v a  pre katastrálne územie obce Ostrov a časť Malé Orvište tento
ŠTATÚT OBCE OSTROV
Hlava prvá

§ 1

Úvodné ustanovenie
1) Štatút obce Ostrov upravuje v súlade so všeobecne záväznými právnymi predpismi najmä postavenie a pôsobnosť obce, práva a povinnosti obyvateľov obce, základne zásady hospodárenia a financovania, nakladania s majetkom obce, ďalej postavenie a pôsobnosť obecného zastupiteľstva, starostu a ďalších orgánov obecnej samosprávy, ich vnútornú štruktúru, deľbu práce medzi nimi, formy a metódy ich práce, rieši tiež širšie vzťahy obce, symboly obce, udeľovanie čestného občianstva, cien a odmien.

2) Štatút obce Ostrov je základným normatívno-právnym a organizačným predpisom obce.
§ 2

Postavenie obce
1) Obec Ostrov je samostatný územný samosprávny a správny celok Slovenskej republiky združujúci občanov, ktorí majú na jej území trvalý pobyt.
2) Územie obce Ostrov tvorí súbor katastrálnych území jej jednotlivých častí:
· katastrálne územie Ostrov

· katastrálne územie Malé Orvište
Akékoľvek zmeny územia obce Ostrov možno vykonať len v  súlade s § 2 ods. 3, 4 zák. č. 369/1990 Zb. a s osobitnými právnymi predpismi.
3)
Obec Ostrov je právnickou osobou samostatne hospodáriacou s vlastným majetkom a so svojimi vlastnými príjmami za podmienok stanovených zákonom a  všeobecne záväznými nariadeniami.
4)
Obec Ostrov má právo na svoje vlastné obecné symboly. 


Symboly obce Ostrov sú: erb obce, vlajka obce, pečať obce.
5)
Ukladať obci povinnosti alebo zasahovať do jej oprávnení možno len zákonom.

§ 3

Obyvatelia obce, ich práva a povinnosti
1) Obyvateľom obce Ostrov je občan, ktorý je v nej prihlásený na trvalý pobyt.

2) Obyvatelia obce Ostrov sa zúčastňujú na samospráve obce najmä výkonom svojich práv a povinností. Tieto sú zakotvené v ustanovení  § 3 ods. 2, 3 a § 4 ods. 2 zák. č. 369/1990 Zb. 

3) Obec má voči občanom povinnosti stanovené zákonom a ďalšími všeobecne záväznými  právnymi predpismi.

4) Na samospráve obce sa má právo podieľať aj ten, kto má na jej území nehnuteľný majetok alebo v obci trvalo pracuje a platí miestnu daň alebo miestny poplatok, alebo kto sa v obci  zdržuje a je v nej prihlásený na prechodný pobyt, alebo ten kto má čestné občianstvo obce. Tieto osoby však nemajú právo voliť orgány samosprávy a obce a byť do nich zvolení ďalej nemajú právo hlasovať o  dôležitých otázkach života a  rozvoja obce (miestne referendum).
5) Obec je povinná poskytnúť obyvateľovi obce nevyhnutnú okamžitú pomoc v jeho náhlej núdzi spôsobenej živelnou pohromou, haváriou alebo inou podobnou udalosťou, najmä zabezpečí mu prístrešie, stravu alebo inú nevyhnutnú materiálnu pomoc.
6) Obec poskytuje sociálnu výpomoc a využíva podporné mechanizmy na úseku sociálnych vecí v súlade s platnou právnou úpravou. Za týmto účelom môže vydať samostatné zásady, ktoré budú obsahovať bližšie podmienky poskytovania výpomoci a  podporných mechanizmov.
§ 4

Samospráva obce Ostrov
1)
Obec samostatne rozhoduje a uskutočňuje všetky úkony súvisiace sa správou obce a jej majetku, ak osobitný zákon takéto úkony nezveruje štátu alebo inej právnickej osobe alebo

fyzickej osobe (§ 4 ods. 1 zák. SNR č. 369/1990 Zb.).

2)
Samosprávu obce Ostrov vykonávajú obyvatelia obce prostredníctvom:

a) 
orgánov obce


b) 
hlasovaním obyvateľov obce

c) 
verejným zhromaždením obyvateľov obce.
Popri týchto formách môže obec využívať aj iné vhodné nástroje a prostriedky, napr. informatívne stretnutia, zhromaždenia a pod. Pri ich realizácii však musia byť splnené podmienky uvedené v osobitných právnych predpisoch.
3)
Obec je povinná pri plnení úloh samosprávy spolupracovať s podnikateľskými subjektmi,  právnickými a fyzickými osobami pôsobiacimi v obci a taktiež spolupracuje s politickými stranami a hnutiami vyvíjajúcimi činnosť v obci, ako aj so záujmovými združeniami obyvateľov obce.

4) Na plnenie úloh samosprávy obce, alebo ak to ustanovuje zákon, obec vydáva všeobecne záväzné nariadenia (ďalej „VZN“). VZN obce nesmú byť v rozpore s Ústavou Slovenskej republiky, ústavnými zákonmi, zákonmi a medzinárodnými zmluvami, s ktorými vyslovila súhlas Národná rada SR a ktoré boli ratifikované a vyhlásené spôsobom stanoveným zákonom.
Vo veciach, v ktorých obec plní úlohy štátnej správy, môže vydať VZN len na základe splnomocnenia zákona a v jeho medziach, takéto VZN nesmie byť v rozpore s Ústavou Slovenskej republiky, ústavnými zákonmi, medzinárodnými zmluvami, ktoré boli ratifikované a vyhlásené spôsobom stanoveným zákonom, so zákonmi, nariadeniami vlády, so všeobecne záväznými predpismi ministerstiev a ostatných ústredných orgánov štátnej správy. 

Postup pri príprave materiálov a podkladov, pri prijímaní nariadení obce, ich vydávaní, ako aj spôsob kontroly plnenia týchto nariadení stanovuje zákon, tento štatút a Rokovací poriadok Obecného zastupiteľstva v Ostrove.

5) Obec vykonáva svoje samosprávne funkcie vymedzené v zák. č. 369/1990 Zb. – najmä § 4 ods. 3, v ďalších osobitných zákonoch a všeobecne záväzných právnych predpisoch. 

Druhá hlava

§ 5

Majetok obce
1) Majetok obce Ostrov tvoria všetky hnuteľné a nehnuteľné veci vo vlastníctve obce a všetky  pohľadávky a iné majetkové práva ostatných subjektov založených, resp. vytvorených obcou. Obec môže zveriť svoj majetok do správy subjektom, ktoré založila alebo zriadila.

2) Majetok obce sa používa najmä:
· pre verejné účely

· pre podnikateľskú činnosť

· na výkon samosprávy obce 

Darovanie nehnuteľného majetku obcou je neprípustné.

3) Majetok obce, ktorý slúži pre verejné účely (najmä miestne komunikácie a iné verejné priestranstvá) je verejne prístupný a možno ho obvyklým spôsobom požívať, ak jeho používanie obec neobmedzila.
4) Majetok obce určený na podnikateľskú činnosť, slúži ako majetkový základ pre rôzne subjekty a právnické osoby založené obcou alebo na ďalšie možné formy podnikateľskej činnosti v súlade s platnou právnou úpravou – najmä Obchodným a Občianskym zákonníkom.
5)
Majetok obce určený na výkon samosprávy možno použiť na plnenie záväzkov a uspokojovanie potrieb obce a na činnosť samosprávnych orgánov obce.

6)
Evidenciu o stave a pohybu majetku obce vedie obecný úrad.

7)
Obec vystupuje v majetkových vzťahoch vo svojom mene a má majetkovú zodpovednosť

z týchto vzťahov vyplývajúcu, pokiaľ osobitné predpisy neustanovujú inak.

§ 6
1)
Orgány obce a subjekty s majetkovou účasťou obce sú povinné hospodáriť s  majetkom obce a majetkom v  štátnom vlastníctve, ako aj vo vlastníctve iných fyzických alebo právnických osôb, ktorý bol obci zverený v prospech rozvoja obce a jej občanov a ochrany životného prostredia.

2)
Orgány obce a subjekty s majetkovou účasťou obce sú povinné majetok obce zveľaďovať, chrániť a zhodnocovať. Sú povinné najmä: 
· udržiavať a užívať majetok, 
· chrániť majetok pred poškodením, zničením, stratou alebo zneužitím,
· používať všetky právne prostriedky na ochranu majetku, vrátane včasného uplatňovania 
· svojich práv alebo oprávnených záujmov pred príslušnými orgánmi, 
· viesť majetok v predpísanej evidencii v súlade s platnou úpravou.
3) Na rozmnožovanie, zveľaďovanie a údržbu majetku obce možno zorganizovať obecnú zbierku, povoliť lotériu alebo inú podobnú hru v súlade so všeobecne záväznými právnymi predpismi.

4
V majetkových veciach (majetkovoprávnych záležitostiach obce Ostrov) koná v jej mene starosta.

5) Starosta obce schvaľuje nákupy a prevody hnuteľného majetku do sumy 50. 000,-Sk.
§ 7
1) Obecné zastupiteľstvo môže zakladať, zriaďovať a kontrolovať rozpočtové a príspevkové organizácie obce a na návrh starostu vymenúvať a odvolávať ich vedúcich (riaditeľov), zakladať a zrušovať obchodné spoločnosti a iné právnické osoby a schvaľovať zástupcov do ich orgánov, ako aj schvaľovať majetkovú účasť obce v právnickej osobe.

2)
Podrobný postup zakladania, zriaďovania a  kontroly rozpočtových a  príspevkových organizácie a vymedzenia ich práv a povinností upraví obecné zastupiteľstvo vo všeobecne 

záväznom nariadení.

3) Právnické osoby s majetkovou účasťou obce zakladá, resp. zriaďuje v súlade s platnou právnou úpravou. Pritom musí dbať na to, aby v činnosti takýchto subjektov boli zahrnuté aj činnosti samosprávneho charakteru a  aby činnosť týchto subjektov napomáhala všestrannému rozvoju obce.
§ 8
Za používanie majetku obce možno vyberať dávky v súlade s platnou právnou úpravou.

§ 9
1) Podrobnosti o hospodárení a nakladaní s majetkom obce upravujú „Zásady hospodárenia 

s majetkom obce Ostrov“, ktoré schvaľuje obecné zastupiteľstvo.
2) Zásady upravujú a bližšie vymedzujú najmä :
· majetok obce ostrov,

· nadobúdanie a prevody vlastníctva obce,

· postup prenechávania majetku obce do užívania fyzickým a právnickým osobám,

· správu majetku obce,

· hospodárenie a nakladania s pohľadávkami a majetkovými právami obce,

· nakladanie s cennými papiermi,

· aukčný predaj vecí,

· kontrolu dodržiavania zásad hospodárenia s majetkom.

Tretia hlava

FINANCOVANIE A  ROZPOČET OBCE

§ 10

Financovanie
1) Obec financuje svoje potreby predovšetkým z vlastných príjmov. Vlastné príjmy sú:
· príjmy z majetku obce a z majetku prenechaného obci do užívania (nájmu),
· výnosy z miestnych daní a z miestnych poplatkov, 

· podiely na daniach v správe štátu,
· výnosy z pokút uložených za priestupky,
· iné príjmy.
2) Obec môže na plnenie svojich úloh použiť návratné zdroje financovania a prostriedky mimorozpočtových peňažných fondov.

3) Obci môžu byť poskytnuté dotácie zo štátneho rozpočtu Slovenskej republiky.


Rozsah účelových a neúčelových dotácií upravujú každoročne rozpočtové pravidlá Slovenskej republiky.

4) Obec môže financovať úlohy aj z  prostriedkov združených s inými obcami (mestami), so samosprávnymi krajmi, príp. s inými právnickými a fyzickými osobami.

5) Obec si môže zriadiť na plnenie svojich úloh mimorozpočtové peňažné fondy.
§ 11

Rozpočet
1) Základom finančného hospodárenia obce Ostrov je rozpočet obce zostavený na obdobie troch rokov a je schvaľovaný obecným zastupiteľstvom. Obecné zastupiteľstvo schvaľuje tiež jeho zmeny, kontroluje jeho čerpanie a schvaľuje záverečný účet obce.

2)
Pred schválením sa musí rozpočet obce zverejniť najmenej na 15 dní na úradnej tabuli v obci, aby sa k nemu mohli obyvatelia obce vyjadriť ( § 9 ods. 2 zák. č. 369/1990 Zb.). To isté sa týka záverečného účtu obce.

3) Rozpočet obce obsahuje príjmovú a výdavkovú časť. 

Príjmovú časť rozpočtu obce tvoria najmä:
· príjmy z miestnych daní a poplatkov,
· výnosy z majetku obce, 
· dotácie zo štátneho rozpočtu,

· podiel na daniach.

Výdavkovú časť obce tvoria najmä:
· výdavky na výkon samosprávnych funkcií obce,

· výdavky na údržbu majetku obce  
· a investičné výdavky.

4) Na krytie mimoriadnych výdavkov vo všeobecnom záujme môže obec rozhodnúť o zavedení verejnej dávky (príspevku, poplatku, naturálnom plnení), o vyhlásení dobrovoľnej zbierky alebo o prijatí úveru alebo pôžičky. O zavedení verejnej dávky rozhodujú obyvatelia obce hlasovaním. O vyhlásení dobrovoľnej zbierky alebo o prijatí úveru rozhoduje obecné zastupiteľstvo na návrh starostu.

5) Prebytky rozpočtu obce možno previesť do rozpočtu na ďalší kalendárny rok alebo do účelového rezervného fondu obce.
6) Účtovníctvo o  stave a  pohybe majetku obce, o výnosoch, príjmoch a  výdavkoch a o finančných vzťahoch k štátnemu rozpočtu, v súlade s platnou úpravou vedie obecný úrad.

Hospodárenie s prostriedkami rozpočtu obce sa riadi osobitnými právnymi predpismi –

Rozpočtovými pravidlami SR na ten-ktorý rok.

7) Obec môže využívať ekonomické nástroje (dane, poplatky, pokuty a iné) ako regulatívy na podporu ochrany životného prostredia.

8) Výsledky hospodárenia obce, vrátane výsledkov hospodárenia peňažných fondov obsahuje záverečný účet obce, ktorý schvaľuje obecné zastupiteľstvo.

9) Ročnú účtovnú uzávierku obce Ostrov overuje audítor (§ 9 ods. 4 zák. č. 369/1990 Zb.).
§ 12

Rozpočtové provizórium
1) Ak nebude rozpočet obce na príslušný rok schválený pred prvým januárom rozpočtového roka, riadi sa rozpočtové hospodárenie v čase od 1. januára rozpočtového roka do schválenia rozpočtu obecným zastupiteľstvom rozpočtovým provizóriom.
2) Rozpočtové príjmy a výdavky uskutočnené v čase rozpočtového provizória sa zúčtujú 
do rozpočtu obce po jeho schválení v obecnom zastupiteľstve.

Štvrtá hlava

ORGÁNY OBCE OSTROV
§ 13

Základné ustanovenia
1) Orgánmi obce sú :

a) obecné zastupiteľstvo,
b) starosta obce.
2) Obecné zastupiteľstvo zriaďuje podľa potreby alebo podľa osobitných predpisov svoje orgány, ktorými sú:
· obecná rada
· obecný úrad

· komisie obecného zastupiteľstva.
Osobitné postavenie má hlavný kontrolór obce, ktorého volí obecné zastupiteľstvo (§ 18 ods. 1 zák. č. 369/1990 Zb.). 
3) Obecné zastupiteľstvo podľa potreby zriaďuje aj iné stále alebo dočasné výkonné a kontrolné orgány a určuje im náplň práce.

§ 14

Obecné zastupiteľstvo
1) Obecné zastupiteľstvo je zastupiteľský zbor obce Ostrov zložený z poslancov zvolených v komunálnych voľbách obyvateľmi obce Ostrov.

2) Obecné zastupiteľstvo v Ostrove má 9 poslancov.

3) Funkčné obdobie poslancov končí zložením sľubu poslancov novozvoleného obecného zastupiteľstva.

§ 15

Úlohy obecného zastupiteľstva
1) Obecné zastupiteľstva rozhoduje o všetkých základných otázkach života obce Ostrov a  vykonáva svoju vyhradenú právomoc podľa § 11 ods. 4 zákona SNR č. 369/1990 Zb. o obecnom zriadení v znení neskorších zmien a doplnkov.

2) Obecnému zastupiteľstvu je vyhradené najmä :

a) určovať zásady hospodárenia a nakladania s majetkom obce, s majetkom štátu a iných právnických a fyzických osôb, dočasne prenechaným do hospodárenia obce, schvaľovať najdôležitejšie úkony týkajúce sa tohto majetku a kontrolovať hospodárenie s ním,

b) schvaľovať rozpočet obce a jeho zmeny, kontrolovať jeho čerpanie a schvaľovať  a záverečný účet,

c) schvaľovať územný plán obce alebo jeho časti a koncepcie rozvoja jednotlivých oblastí života obce,

d)  rozhodovať o zavedení a zrušení miestnej dane alebo miestneho poplatku podľa osobitných predpisov, 
e) určovať náležitosti miestnej dane a miestneho poplatku a verejnej dávky a rozhodovať o prijatí úveru alebo pôžičky,
f) vyhlasovať hlasovanie obyvateľov obce o najdôležitejších otázkach života a rozvoja obce a zvolávať verejné zhromaždenie občanov, 
g) uznášať sa na nariadeniach obce,

h) určovať organizáciu obecného úradu, určovať plat starostu a hlavného kontrolóra obce,
i) zriaďovať funkciu hlavného kontrolóra a určovať mu rozsah pracovného úväzku,
j) schvaľovať poriadok odmeňovania pracovníkov obce ako aj ďalšie predpisy (rokovací poriadok, pracovný poriadok, organizačný poriadok a pod.),
k) zriaďovať, zrušovať a kontrolovať rozpočtové a príspevkové organizácie obce a na návrh starostu vymenúvať a odvolávať ich vedúcich (riaditeľov), zakladať a zrušovať právnické osoby a schvaľovať zástupcov obce do ich orgánov, ako aj schvaľovať  majetkovú účasť obce právnickej osobe,

l) schvaľovať združovanie obecných prostriedkov a účasť v združeniach, ako aj zriadenie spoločného regionálneho alebo záujmového fondu,
m) zriaďovať a zrušovať orgány potrebné na samosprávu a určovať náplň ich práce,
n) udeľovať čestné občianstvo obce, vyznamenania a ceny,

o) schvaľovať zmluvné prevody vlastníctva nehnuteľného majetku,

p) schvaľovať zmluvné prevody vlastníctva hnuteľného majetku,

q) schvaľovať aukčný predaj vecí,

r) ustanoviť erb obce, vlajku obce, pečať obce, príp. znelku obce,
s) schvaľovať štatút obce.
3) Obecné zastupiteľstvo si môže vyhradiť rozhodovanie o akejkoľvek ďalšej otázke života obce, pokiaľ má charakter zásadnej a základnej otázky týkajúcej sa života v obci. 

4) Podrobnú úpravu pravidiel rokovania obecného zastupiteľstva, najmä prípravu a obsah rokovania, prípravu materiálov a podkladov na rokovanie, spôsob uznášania sa a prijímania všeobecne záväzných nariadení obce, uznesení obecného zastupiteľstva, spôsob kontroly plnenia uznesení a zabezpečovania úloh týkajúcich sa obecnej samosprávy stanovuje Rokovací poriadok Obecného zastupiteľstva v Ostrove.
§ 16

Starosta obce
1) Predstaviteľom obce a  najvyšším výkonným orgánom obce je starosta, ktorého priamo volia obyvatelia obce v  komunálnych voľbách. Funkčné obdobie sa končí zvolením nového starostu a zložením sľubu novozvoleného starostu.
2) Starosta obce je štatutárnym orgánom v   majetkovoprávnych vzťahoch obce a pracovno-právnych vzťahoch zamestnancov obce; v administratívnoprávnych vzťahoch je  správnym orgánom (§ 13 ods. 5 zák. č. 369/1990 Zb.).

3) Starosta najmä: 

a) zvoláva a vedie zasadnutia obecného zastupiteľstva,
b) vykonáva obecnú správu,
c) zastupuje obec navonok – vo vzťahu k štátnym orgánom, k právnickým aj fyzickým osobám,
d) rozhoduje vo všetkých veciach správy obce, ktoré nie sú zákonom, týmto štatútom, alebo iným rozhodnutím obecného zastupiteľstva vyhradené obecnému zastupiteľstvu,
e) uschováva obecnú pečať a obecnú zástavu a požíva obecné insígnie,
f) podpisuje všeobecne záväzné nariadenia obce a uznesenia obecného  zastupiteľstva.
4) Starosta  môže  pozastaviť výkon uznesenia obecného zastupiteľstva ak sa domnieva, že odporuje zákonu alebo je pre obec zjavne nevýhodné tak, že ho nepodpíše do 10 dní od ich schválenia obecným zastupiteľstvom. 

Toto svoje rozhodnutie musí prerokovať v obecnej rade, avšak uznesením obecnej rady nie je viazaný. 

§ 17

Zástupca starostu
1) Starosta má jedného zástupcu, ktorý je volený na návrh starostu spravidla na celé funkčné obdobie obecným  zastupiteľstvom, a to z poslancov obecného zastupiteľstva.

2) Zástupca starostu zastupuje starostu počas jeho neprítomnosti alebo nespôsobilosti na výkon funkcie. Obecné zastupiteľstvo môže zástupcu starostu kedykoľvek odvolať.
3) Zástupca starostu je členom obecnej rady.
4) Zástupca starostu počas neprítomnosti starostu alebo jeho nespôsobilosti na výkon funkcie vykonáva úkony, ktorých okruh na návrh starostu ustanoví obecné zastupiteľstvo.
§ 18

Hlavný kontrolór obce
1) Hlavný kontrolór je pracovníkom obce, ktorý vykonáva kontrolu úloh obce   vyplývajúcich

z pôsobnosti obce.

2) Funkcia  hlavného  kontrolóra  obce je  nezlučiteľná s výkonom funkcie poslanca obecného 

zastupiteľstva, funkcie v štátnej správe, ďalej v dozornej rade podnikateľského subjektu vytvoreného obcou, príp. v inom kontrolnom orgáne obce.

Hlavný kontrolór hlavne:
a) vykonáva kontrolu:
· príjmov a  výdavkov rozpočtu obce a  hospodárenia s  majetkom obce, ako aj hospodárenia rozpočtových organizácií obce a príspevkových organizácií obce,

· nakladanie s majetkom obce a s majetkom vo vlastníctve štátu, príp. vo vlastníctve iných právnických alebo fyzických osôb, ktorý bol obci zverený,
· účtovníctva a pokladničných operácií na obecnom úrade,
· hospodárenia s finančnými zdrojmi obce,
· čerpania rozpočtu, jeho zmien a  záverečného účtu,
· správnosti a opodstatnenosti čerpania finančných prostriedkov obce účelovo poskytnutých, fondov a dotácií,

b) preveruje:

· ako organizácia, podniky a ďalšie subjekty, ktoré obec založila plnia svoju  funkciu z hľadiska kvality a uspokojovania potrieb obyvateľov obce a zároveň navrhuje opatrenia na nápravu,

· tvorbu a čerpanie rozpočtu obce,

· opodstatnenosť zavedenia alebo zrušenia poplatkov v obci,

· možnosti poskytovania úveru alebo pôžičky,
c) vypracúva odborné stanoviská:
· k návrhu rozpočtu obce a k záverečnému účtu obce na ten-ktorý rok pred jeho schválením v obecnom zastupiteľstve,

d) predkladá:

· výsledky kontroly priamo obecnému zastupiteľstvu,

· obecnému zastupiteľstvu najmenej raz ročne správu o výsledkoch kontrolnej činnosti.

4) Pri vykonávaní činnosti uvedených v ods. 3 tohto ustanovenia hlavný kontrolór úzko spolupracuje s obecným úradom.

5) Hlavný kontrolór vybavuje sťažnosti a podnety občanov, ktoré boli podané na orgány obce a zamestnancov obce.

6)
Hlavného kontrolóra volí a odvoláva obecné zastupiteľstvo na dobu určitú - 6 rokov.

7) Hlavný kontrolór je za svoju činnosť zodpovedný obecnému zastupiteľstvu, ktorému je povinný jedenkrát štvrťročne podávať správu o vykonanej činnosti za uplynulé obdobie.

8) Hlavný kontrolór je oprávnený nahliadať do účtovných a pokladničných dokladov, ako aj do akýchkoľvek iných dokumentov, týkajúcich sa pokladničných operácií, vedenia účtovníctva, nakladania s majetkom obce a ďalej do všetkých dokladov, ktorých potreba vyplýva z rozsahu jeho oprávnení.

9) Hlavný kontrolór sa zúčastňuje zasadnutí obecného zastupiteľstva s hlasom poradným.

10) Hlavný kontrolór vedie centrálnu evidenciu petícií obyvateľov.
§ 19

Obecná rada

1) Obecná rada je zložená z 3 poslancov obecného zastupiteľstva.

Obecnú radu volí obecné zastupiteľstvo na celé funkčné obdobie. Obecnú radu a jej členov môže obecné zastupiteľstvo kedykoľvek odvolať.  

2) Obecná rada je iniciatívnym, výkonným a kontrolným orgánom obecného zastupiteľstva 


a zároveň plní funkciu poradného orgánu starostu.
3) Obecná rada sa schádza podľa potreby, najmenej raz za mesiac. Jej zasadnutia zvoláva a vedie starosta, v jeho neprítomnosti zástupca starostu.
4) Obecná rada najmä: 
a) zabezpečuje plnenie úloh vyplývajúcich z  uznesení obecného zastupiteľstva, prerokúva a rieši iniciatívne návrhy komisií, poslancov a jednotlivých oddelení obecného úradu,

b) podieľa sa na príprave podkladov na rokovanie obecného zastupiteľstva,

c) podieľa sa na príprave rozpočtu obce,

d) zaoberá sa všetkými bežnými vecami týkajúcimi sa majetku obce, fondov a rozpočtu obce, miestnych daní a poplatkov a podáva o nich návrhy obecnému zastupiteľstvu alebo starostovi,

e) podieľa sa na príprave zasadnutia obecného zastupiteľstva  a  predkladá mu vlastné návrhy,

f) navrhuje a koordinuje prípravu združovania prostriedkov činností,
g) zaoberá sa vecami týkajúcim sa obce a života v nej a svoje stanoviská podáva obecnému zastupiteľstvu a starostovi,

h) organizuje a zjednocuje činnosť komisií obecného zastupiteľstva a utvára podmienky pre ich prácu, zabezpečuje a kontroluje prerokúvanie a riešenie návrhov, podnetov a pripomienok,

i) plní ďalšie úlohy podľa platných uznesení obecného zastupiteľstva.

5) Obecná rada je spôsobilá rokovať, ak je prítomná nadpolovičná väčšina všetkých členov rady. Na prijatie uznesenia obecnej rady je potrebný súhlas nadpolovičnej väčšiny všetkých jej členov.
6) Obecné zastupiteľstvo môže podrobnejšie upraviť zásady rokovania a uznášania sa obecnej rady v Rokovacom poriadku Obecnej rady v Ostrove.
§ 20
Komisie obecného zastupiteľstva
1) Komisie sa zriaďujú ako stále alebo dočasné poradné, iniciatívne a kontrolné orgány obecného zastupiteľstva.

2) Komisie sú zložené z poslancov obecného zastupiteľstva a  ďalších osôb zvolených obecným zastupiteľstvom z radov odborníkov.

3) Obecné zastupiteľstvo volí predsedu komisie – ním je vždy poslanec obecného zastupiteľstva, členov komisií a vymedzuje im úlohy podľa miestnych podmienok a potrieb. Každá komisia sa skladá z predsedu komisie a členov.


Predseda komisie :

· riadi a organizuje prácu komisie, zvoláva jej schôdze a riadi ich priebeh,

· pripravuje program schôdze,

· zostavuje plán činnosti,

· organizuje spoluprácu komisie s ostatnými komisiami obecného zastupiteľstva,

· zastupuje komisiu navonok.

4) Obec Ostrov má vytvorené má vytvorené tieto stále komisie :

· komisiu pre ochranu verejného záujmu
· komisia evakuačná,+ štáb CO + krízový štáb a povodňová
5) V prípade potreby a vhodnosti vytvorí obecné zastupiteľstvo ďalšie komisie. Komisia na úseku, pre ktorý bola zriadená, najmä :

a) vypracúva stanoviská k materiálom prerokúvaným obecnými orgánmi, k najdôležitejším otázkam života obce a k dôležitým investičným zámerom obce,

b) vypracúva návrhy a podnety na riešenie najdôležitejších otázok života v obci a predkladajú ich orgánom obce, ktoré sú povinné sa s nimi zaoberať a o výsledku komisiu informovať,

c) kontroluje spôsob realizácie uznesení obecného zastupiteľstva a dozerajú na hospodárenie s majetkom obce, prípadne majetkom ponechaným obci na dočasné užívanie, 

d) ďalej dozerá na podnikateľskú a investičnú činnosť v obci,

e) kontroluje ako sa vybavujú sťažnosti, oznámenia a podnety, príp. pripomienky obyvateľov obce.

6) Komisie sa schádzajú podľa potreby. Komisie zvoláva a vedie predseda komisie. Zásady rokovania a uznášania môže stanoviť OZ v rokovacom poriadku komisií OZ.

7) Komisie nemajú rozhodovaciu právomoc.
§ 21
Obecný úrad
1) Obecný úrad je výkonným orgánom obecného zastupiteľstva a starostu, zložený zo zamestnancov obce. Obecný úrad nemá právnu subjektivitu.

2) Obecný úrad vykonáva odborné, administratívne práce súvisiace s plnením úloh samosprávy obce, najmä:
a) zabezpečuje písomnú agendu všetkých orgánov samosprávy obce a orgánov obecného zastupiteľstva a je podateľňou  a výpravňou písomností obce,
b) pripravuje odborné podklady a iné písomnosti na rokovanie obecného zastupiteľstva, obecnej rady a komisií obecného zastupiteľstva,
c) pripravuje rozhodnutia starostu vydávané v správnom konaní, v daňovom a poplatkovom konaní,
d) vykonáva nariadenia obce, uznesenia obecného zastupiteľstva a rozhodnutia starostu,
e) koordinuje činnosť organizácií a ďalších subjektov vytvorených obcou,
f) organizačno-technicky zabezpečuje plnenie úloh štátnej správa, prenesených na obec.

3) Prácu obecného úradu vedie a organizuje starosta obecného úradu.
4) Vnútornú organizáciu obecného úradu, najmä jeho organizačné členenie, pôsobnosť jednotlivých útvarov, zásady riadenia, zásady organizačnej štruktúry a tiež ich vzájomné vzťahy obsahuje Organizačný poriadok Obecného úradu v Ostrove, ktorý schvaľuje obecné zastupiteľstvo.

Piata hlava
HLASOVANIE OBYVATEĽOV OBCE

§ 22
1) Hlasovanie obyvateľov obce Ostrov o najdôležitejších otázkach života a rozvoja obce vyhlasuje obecné zastupiteľstvo.
2) Obecné zastupiteľstvo musí vyhlásiť hlasovanie obyvateľov obce, ak ide o (§ 11a) ods. 1 zák. č. 369/1990 Zb.):
a) zlúčenie, rozdelenie alebo zrušenie obce, ako aj zmenu názvu obce,
b) odvolanie starostu ( § 13a) ods. 3 zák. č. 369/1990 Zb.),
c) petíciu skupiny obyvateľov obce v počte aspoň 30% oprávnených voličov.
3) Obecné zastupiteľstvo môže vyhlásiť hlasovanie obyvateľov obce aj pred rozhodnutím  o ďalších dôležitých veciach týkajúcich sa postavenia a rozvoja obce alebo života obyvateľov obce. 

4) Hlasovanie obyvateľov obce je platné ak sa ho zúčastní nadpolovičná väčšina obyvateľov obce oprávnených voliť podľa zákona o voľbách do samosprávy obce. Rozhodnutie obyvateľov obce je prijaté, ak za návrh predložený na hlasovanie hlasovala nadpolovičná väčšina voličov, ktorí sa zúčastnili hlasovania.

5) Podmienky, spôsob a formu uskutočnenia hlasovania obyvateľov obce môže obecné zastupiteľstvo podrobne upraviť v osobitnom všeobecne záväznom nariadení.

Šiesta hlava
VEREJNÉ ZROMAŽDENIA OBYVATEĽOV OBCE
§ 23
1) Na prerokovanie verejných vecí môže obecné zastupiteľstvo zvolať verejné zhromaždenie obyvateľov obce alebo jeho časti, resp. častí.

2) Obecné zastupiteľstvo zvolá verejné zhromaždenie obyvateľov obce, príp. jeho časti vždy:
· ak o to požiada petíciou najmenej 30 % obyvateľov,
· ak o to požiada 1/4 poslancov obecného zastupiteľstva.

3) Obecné zastupiteľstvo sa môže uzniesť, že prenesie rozhodnutie o určitej dôležitej otázke, týkajúcej sa obce na verejné zhromaždenie obce, resp. jeho časti.
4) Podmienky organizovania a uskutočňovania verejného zhromaždenia ako aj podmienky hlasovania môže obecné zastupiteľstvo upraviť podrobne vo všeobecne záväznom nariadení.

5) Verejné zhromaždenie sa zvoláva oznámením na úradnej tabuli na Obecnom úrade  v Ostrove, príp. iným vhodným spôsobom (napr. vyhlásením v obecnom rozhlase a pod.). 

O prerokovanej problematike sa spisuje písomná zápisnica, ktorej súčasťou musí byť prezentačná listina prítomných obyvateľov obce, resp. časti obce.

Siedma hlava
POSLANCI OBECNÉHO ZASTUPITEĽSTVA

§ 24
Úvodné ustanovenie

1) Poslancov obecného zastupiteľstva volia obyvatelia obce v priamych voľbách. Spôsob voľby a počty poslancov sú určené osobitnými právnymi predpismi.

2)
Poslanci dbajú o to, aby všetkou svojou činnosťou boli hodní dôvery svojich voličov. Pri výkone svojej funkcie sa radia obecnými záujmami častí obce. Vykonávajú ju v súlade s ústavou, s ústavnými a ďalšími zákonmi.

§ 25
Vznik a zánik poslaneckého mandátu
1) Poslanec nadobúda svoje práva a povinnosti zvolením. Postup pri voľbách upravuje osobitný zákon.
2) Platnosť voľby poslancov overuje na návrh mandátovej komisie obecné zastupiteľstvo.
3) Funkčné obdobie poslancov začína dňom zloženia sľubu poslancov novozvoleného  obecného zastupiteľstva. Mandát poslanca zanikne:

· odmietnutím sľubu alebo zložením sľubu s výhradou,

· uplynutím funkčného obdobia,

· vzdaním sa mandátu,

· právoplatným odsúdením za úmyselný trestný čin alebo právoplatným odsúdením za trestný čin, ak výkon trestu odňatia slobody nebol podmienečne odložený,

· pozbavením spôsobilosti na právne úkony alebo obmedzením spôsobilosti na právne úkony, 

· zmenou trvalého pobytu,
· ak sa bez vážneho dôvodu a bez ospravedlnenia nezúčastní trikrát po sebe riadneho zasadnutia obecného zastupiteľstva, alebo ak počas jedného roka nie je spôsobilý zúčastňovať sa zasadnutí obecného zastupiteľstva,
· zrušením obce,

· smrťou.
§ 26
Práva a povinnosti poslancov

1)
Poslanec je oprávnený najmä:
a) predkladať obecnému zastupiteľstvu a ostatným orgánom samosprávy obce návrhy, podnety, pripomienky a námety,

b) interpelovať starostu, príp. členov obecnej rady  vo veciach týkajúcich sa ich práce,
c) požadovať od vedúcich rozpočtových, príspevkových organizácií, a iných subjektov s majetkovou účasťou obce vysvetlenia vo veciach týkajúcich sa ich činností,
d) požadovať informácie a vysvetlenia od fyzických a právnických osôb, ktoré vykonávajú podnikateľskú činnosť, vo veciach týkajúcich sa dôsledkov  ich podnikania v obci,
e) zúčastňovať sa na previerkach, kontrolách, na vybavovaní sťažností, oznámení a podnetov, ktoré vykonávajú orgány samosprávy obce a hlavný kontrolór  obce,
f) požadovať vysvetlenie od štátnych orgánov vo veciach potrebných pre riadny  výkon poslaneckej funkcie.
2) Poslanec je povinný najmä:
a) zložiť zákonom predpísaný sľub na prvom zasadnutí obecného zastupiteľstva, ktorého sa zúčastní,
b) zúčastňovať sa na zasadnutiach obecného zastupiteľstva a jeho orgánov, do ktorých bol zvolený,

c) dodržiavať Štatút obce Ostrov a Rokovací poriadok Obecného zastupiteľstva v Ostrove, ako aj ďalšie organizačné normy a predpisy,
d) dodržiavať a rešpektovať účinné všeobecne záväzné nariadenia obce a v rámci svojich možností a schopností  vykonávať ich kontrolu a rešpektovanie,

e) obhajovať záujmy obce a jej obyvateľov.

3) Poslanci môžu vytvárať poslanecké kluby podľa politickej príslušnosti na účinné vykonávanie politického mandátu, na prehĺbenie politickej spolupráce, výmeny názorov a na podporu poslaneckej iniciatívy.
4) Poslanec je povinný na požiadanie informovať voličov o svojej činnosti a činnosti obecného  zastupiteľstva.

§ 27
Náhrady poslancov
1) Funkcia poslanca sa zásadne vykonáva bez porušenia pracovného alebo obdobného pomeru.

Za jej výkon však môže obec poskytnúť odmenu. Poslancovi patrí náhrada skutočných výdavkov, ktoré mu v súvislosti s výkonom funkcie poslanca vznikli, a to podľa osobitných predpisov platných pre pracovníkov v pracovnom pomere.
2) Poslanec nesmie byť pre výkon svojej funkcie ukrátený na právach ani nárokoch vyplývajúcich z pracovného pomeru.
3) Starostovi a poslancom obecného zastupiteľstva, ktorý sú pre výkon funkcie uvoľnení zo  zamestnania sa zachováva pracovný pomer. Namiesto mzdy im patrí odmena, resp. plat.
Ôsma hlava
VZŤAH OBCE K OKOLITÝM OBCIAM A MESTÁM

§ 28
1) Veci spoločného záujmu obce Ostrov a okolitých miest a obcí sa riešia dohodou obce s okolitými mestami a obcami.
2) Obec môže k obhajobe svojich práv a záujmov vytvárať združenia, nadväzovať partnerské vzťahy a spolupracovať s obcami a mestami iných štátov a byť členom medzinárodných združení miestnych orgánov.

Deviata hlava

VZŤAHy S orgánmi ŠTÁTu,  s právnickými a FYZICKÝMI OSOBAMI, S POLITICKÝMI  STRANAMI A HNUTIAMI A OBČIANSKÝMI ZDRUŽENIAMI

§ 29
1) Obec pri plnení svojich úloh spolupracuje s orgánmi štátu a to s Obvodnými úradmi, územne špecializovanými úradmi štátnej správy, právnickými a fyzickými osobami, vysokými školami, výskumnými ústavmi a ďalšími štátnymi orgánmi (prokuratúrou, súdom, políciu a pod.).
2) Obec spolupracuje pri zabezpečovaní rozvoja obce a na prospech obce s podnikateľskými právnickými a fyzickými osobami a s politickými stranami a hnutiami a občianskymi združeniami, ktoré pôsobia na území obce.

Desiata hlava

SYMBOLY OBCE, ČESTNÉ OBČIANSTVO, CENY A ODMENY, KRONIKA OBCE

Prvá časť

SYMBOLY OBCE OSTROV
§ 30
Úvodné ustanovenie

1) Obec má právo na vlastné symboly. Obec, ktorá má vlastné symboly je povinná ich používať pri výkone samosprávy.

2) Symboly obce Ostrov sú:
a) erb obce,

b) vlajka obce,
c) pečať obce.

3) Obec Ostrov označuje erbom obce a vlajkou obce budovu, ktorá je sídlom orgánov obce, úradnú miestnosť starostu obce, ktorá je súčasne zasadacou miestnosťou obecného zastupiteľstva.

4) Obec Ostrov používa odtlačok úradnej pečiatky s  erbom obce a názvom obce na rozhodnutia, oprávnenia a osvedčenia skutočností vydaných pri výkone samosprávy.

5) Obec predkladá ministerstvu návrh na zápis symbolov obce do Heraldického registra Slovenskej republiky.

§ 31
Erb obce Ostrov
1) Erb obce Ostrov tvorí  - sv. Imrich kľačiaci pred Pannou Máriou, ktorá drží v náručí Ježiša.
2) Podrobne a záväzne vyobrazenie erbu obce Ostrov tvorí prílohu č. 1 tohto štatútu.

3)
Právo použiť a používať erb obce je viazané na súhlas (povolenie) starostu obce. Súhlas starostu obce sa vydáva maximálne na dobu jedného roka. Záujemca o používanie obecného erbu obce uvedie v písomnej žiadosti formu a spôsob používania vyobrazenia erbu. Žiadosť podávajú všetky subjekty, okrem tých, ktoré sú uvedené v ods. 4 tohto ustanovenia.

Žiadosť musí obsahovať :

· úplný grafický návrh, spôsob použitia erbu,
· obdobie, na ktoré sa žiada vydanie súhlasu (povolenia),
· potvrdenie o zaplatení poplatku.

4) Erb Obce sa používa:

a) na pečiatke obce,

b) na insígniách starostu,

c) na listinách o udelení čestného občianstva obce Ostrov, ceny obce Ostrov a  uznania obce Ostrov,
d) na budovách, kde má sídlo Obecný úrad v Ostrove,

e) na označenie katastrálneho územia obce,

f) v rokovacích miestnostiach orgánov obce,

g) na preukazoch poslancov obce aj pracovníkov obce,
h) na rovnošatách členov cintorínskej služby,
i) na označenie vozidiel obce.

5) Listiny s erbom obce sa používajú len vtedy, ak obsahujú nariadenia, uznesenia alebo rozhodnutia orgánov obce, alebo ak osvedčujú skutočnosti alebo oprávnenie. V bežnom korešpondenčnom styku sa zásadne erb obce nepoužíva. Listový papier s vyobrazeným erbom používa výlučne starosta.

6) Za správne zaobchádzanie s erbom obce a za jeho ochranu zodpovedá tá fyzická osoba alebo právnická osoba, ktorá ho použila alebo používa.
7) Obec Ostrov môže určiť všeobecne záväznými nariadeniami podrobnejšiu správu používania erbu obce Ostrov, ako aj výšku poplatkov a sankcie za neoprávnené alebo nesprávne používanie erbu.

§ 32
Vlajka obce Ostrov
1) Vlajku obce Ostrov tvorí 5 trojfarebných pruhov, v pozadí zľava biela, modrá, žltá, modrá, biela.

2) Podrobné a záväzné vyobrazenie vlajky obce Ostrov tvorí prílohu č. 2 tohto štatútu.
3) Vlajku obce Ostrov používa starosta a obecné zastupiteľstvo pri slávnostných a oficiálnych príležitostiach obce, príp. štátneho charakteru, a to vyvesením na budovách v ktorých sídlia, príp. v sieňach, kde sa koná slávnostné zhromaždenie. Výzvu na použitie vlajky vydáva starosta, ktorý zároveň ruší spôsob a trvanie výzdoby.
4) Vlajka obce sa môže používať aj vo verejných sprievodoch a pri príležitostnej vnútornej výzdobe miestností a siení, ktoré sú prístupne verejnosti.
5) Ak sa pri výzdobe používa štátna vlajka SR a obecná vlajka spoločne, sú umiestnené v rovnakej výške vedľa seba, pričom štátna vlajka je umiestnená z čelného pohľadu vľavo ( § 8 ods. 6 zák. č. 63/1993 Z. z. O štátnych symboloch SR a ich používaní v znení neskorších predpisov).
6) Vlajka obce sa vztyčuje zásadne na vlajkový stožiar. Vlajka sa vztyčuje a sníma pomaly a dôstojne, pri snímaní sa nesmie dotýkať zeme. Vztyčovanie a snímanie vlajky obce sa  uskutočňuje pri slávnostných príležitostiach.
7) Pri používaní a vyvesovaní vlajky musia byť dodržiavané nasledovné pravidlá:
a) vlajka sa nesmie použiť poškodená, ani zašpinená a nesmie sa zväzovať do ružice,
b) na vlajke nesmie byť žiadny text, vyobrazenie, obraz, znak alebo odznak, kytice, smútočný závoj a pod.
8) Za správne zaobchádzanie s vlajkou obce a za jej ochranu zodpovedá tá fyzická alebo právnická osoba , ktorá ho použila alebo používa.
9) Obec Ostrov môže určiť všeobecne záväznými nariadeniami podrobnejšiu úpravu používania vlajky obce Ostrov.

§ 33
Pečať obce Ostrov
1) Pečať obce Ostrov tvorí erb obce Ostrov s hrubopisom : „ OBEC OSTROV“.
2) Pečať obce sa používa pri slávnostných príležitostiach - udelenie štátneho občianstva, na pečatenie významných listín a dokumentov a pod.
3) Pečať uschováva starosta obce.

Druhá časť
ČESTNÉ OBČIANSTVO,CENY A ODMENY

§ 34
Úvodné ustanovenia
Obecné zastupiteľstvo môže udeliť tieto verejné uznania a pochvaly:

a) Čestné občianstvo obce Ostrov
b) Cena obce Ostrov

c) Cena starostu obce Ostrov 

d) Odmeny

§ 35
Čestné občianstvo obce Ostrov
1) Osobám, ktoré sa obzvlášť významným spôsobom zaslúžili o rozvoj a zveľaďovanie obce,  ochranu jeho záujmov a šírenie dobrého mena vo svete, alebo ktorí obohatili ľudské poznanie vynikajúcimi tvorivými výkonmi, môže obecné zastupiteľstvo udeliť Čestné občianstvo obce Ostrov.
2) O udelení čestného občianstva rozhoduje obecné zastupiteľstvo spravidla na návrh starostu 3/5 väčšinou všetkých poslancov.
3) O udelení čestného občianstva sa vydáva listina, ktorú podpisuje starosta obce. Listinu možno vyhotoviť aj dvojjazyčne takým spôsobom, že druhé vyhotovenie je v jazyku pocteného.
4) Slávnostné odovzdanie listiny poctenému sa vykonáva spravidla na mimoriadnom zasadnutí obecného zastupiteľstva. Poctený občan sa pri tejto príležitosti alebo pri svojej prvej návšteve obci zapisuje do Kroniky obce Ostrov.
5) Podrobnosti pre udeľovanie čestného občianstva obce môže obecné zastupiteľstvo upraviť všeobecne záväzným nariadením.

§ 36
Cena obce Ostrov
1)
Cena obce Ostrov sa udeľuje za:

a) vynikajúce tvorivé úkony a významné výsledky vedeckej, technickej publicistickej a verejno–prospešnej činnosti,

b) činnosť osôb, ktoré sa významným spôsobom pričinili o hospodársky a kultúrny rozvoj obce, jeho propagáciu doma i v zahraničí,

c) činnosť osôb pri záchrane ľudských životov a majetku obce a jeho občanov.

2) Návrhy na udelenie ceny môžu obecnému zastupiteľstvu predkladať poslanci, starosta, príp. aj občania obce. Návrhy musia byť riadne odôvodnené.

3) Cenu obce Ostrov tvorí plaketa s erbom obce. K cene obce sa vydáva potvrdenie (preukaz) o udelení ceny, v ktorom je uvedené meno, adresa, rodné číslo laureáta, dátum udelenia, pečiatka obce a podpis starostu obce.

4) Cenu obce Ostrov slávnostne odovzdáva laureátom starosta príležitostne podľa potreby. 

5) Cena obce Ostrov sa môže udeliť ročne najviac päťkrát.

6) Cena obce Ostrov sa môže aj opätovne udeliť tým istým osobám, najskôr však po uplynutí 2 rokov.

7) Výnimočne sa cena môže udeliť jednotlivcovi i po jeho smrti in memoriam. V takom prípade sa ceny môžu odovzdať rodinným príslušníkom pocteného.

8) Cenu obce Ostrov tvorí plaketa s erbom obce a peňažitá odmena 5.000,-Sk.

§ 37
Cena starostu obce Ostrov
1) Cenu starostu obce udeľuje starosta obce – občanom za úspešnú a záslužnú činnosť v prospech obce.

2) Cenu starostu obce Ostrov tvorí vecný dar v hodnote, ktorú každoročne schváli obecné zastupiteľstvo.

3) Cena starostu obce sa môže udeliť ročne najviac 10- krát.

4) Evidencia sa vedie v Kronike obce Ostrov, ktorá má obsahovať mená a hlavné údaje ocenených, dátum udelenie ceny, ako aj stručne zdôvodnenie, pre ktoré boli jednotlivým osobám udelené.

§ 38
Odmeny
Obecné zastupiteľstvo spravidla na návrh starostu môže udeliť z obecných prostriedkov vecné dary a odmeny a to poslancom a iným obyvateľom obce, príp. iným osobám za aktívnu prácu v orgánoch samosprávy a významný podiel na rozvoji obci.

Tretia časť
KRONIKA OBCE OSTROV
§ 39
1) Kronika obce Ostrov sa vedie v úradnom jazyku, prípadne v jazyku príslušnej národnosti.
2) Zápisy do kroniky sa vykonávajú v štvrťročných intervaloch. Zápisy chronologicky dokumentujú fakty zo spoločenského života a hospodárskeho života obce. Sú hodnoverným svedectvom o udalostiach v obci,  o ľuďoch , ktorí sa pričinili o prospech žitia miestneho spoločenstva.
3) Spracovaním zápisov do kroniky je poverený obecný kronikár, ktorého menuje a odvoláva starosta.
4) Text jednotlivých zápisov do kroniky schvaľuje starosta obce po prerokovaní v obecnom zastupiteľstve.

Jedenásta hlava

POMOC PRI MIMORIADNYCH SITUÁCIACH

§ 40
Pomoc obyvateľom pri mimoriadnych situáciách
1) Obec je povinná poskytnúť obyvateľovi nevyhnutnú okamžitú pomoc v jeho núdzi  spôsobenej živelnou pohromou, haváriou alebo inou podobnou udalosťou, najmä zabezpečiť mu prístrešie, stravu alebo inú materiálnu pomoc.
2) Obec organizuje, riadi a vykonáva základné práce v čase nebezpečenstva povodne miestneho významu. V prípade nevyhnutnej potreby vyžaduje od fyzických a právnických osôb plnenie všeobecných povinností pri ochrane pred povodňami.
3) Obec zabezpečuje evakuácie, dočasné ubytovanie a stravovanie evakuovaného obyvateľstva, podľa možností ochranu jeho majetku a vypracúva plány záchranných prác.
4) Obec je povinná pomáhať pri likvidácii a odstraňovaní následkov živelnej pohromy a havárií prostredníctvom obecného hasičského zboru v spolupráci s ďalšími právnickými a fyzickými osobami a organizáciami štátu.

§ 41
Pomoc pri mimoriadnych situáciách
1) Starosta môže uložiť právnickej a fyzickej osobe povinnosť poskytnúť osobnú, alebo vecnú pomoc pri odstraňovaní následkov živelnej pohromy alebo inej mimoriadnej udalosti, ak osobitný zákon neustanovuje inak.
2) Právnická alebo fyzická osoba, ktorá poskytla osobnú alebo vecnú pomoc, má právo na náhradu účelne vynaložených nákladov. Toto právo môže uplatniť do 3 mesiacov odo dňa zistenia nákladov, najneskôr do 2 rokov od ich vzniku, inak toto právo zanikne.

Dvanásta hlava

§ 42
Spoločné a záverečné ustanovenia
1) Štatút obce Ostrov je základnou právnou normou obce Ostrov. Všetky všeobecne záväzné nariadenia obce, uznesenie obecných orgánov a iné predpisy obce musia byť v súlade s týmto štatútom.

2) Zmeny a doplnky tohoto štatútu schvaľuje obecné zastupiteľstvo 3/5 väčšinou všetkých poslancov.

3) Štatút obce Ostrov bol schválený Obecným zastupiteľstvom v Ostrove uznesením č. 3/2007 - D zo dňa 02.04.2007.
4) Štatút obce Ostrov nadobúda účinnosť dňom 02.04.2007 a zároveň sa tým ruší Štatút obce Ostrov prijatý uznesením č. 5/2004 - K zo dňa 13.09.2004.
V Ostrove, dňa 02.04.2007. 
 









 PhDr. Dana Borovská 

Dodatok č. 1

Štatútu obce Ostrov schváleného OZ v Ostrove uznesením č. 3/2007 - D zo dňa 02.04.2007.


Obecné zastupiteľstvo v Ostrove uznesením č. 6/2007 – B zo dňa 20.08.2007 odsúhlasilo zmenu ustanovenia § 31 ods. 1 a § 32 ods. 1 platného Štatútu obce Ostrov  zo dňa  02.04.2007. 

Nové znenie § 31 ods. 1 a 2:

1) Erb obce Ostrov tvorí  - v modrom štíte na ľavom kolene kľačiaci vpravootočený kráľ v striebornom brnení, so zlatou korunou na hlave, za pásom so zlatým mečom, vpravo striebroodetá zlatým prstencom nimbovaná Panna Mária, pred sebou s Ježiškom rovnakých tinktúr. 
2) Podrobne a záväzne vyobrazenie erbu obce Ostrov tvorí prílohu č. 1 tohto dodatku č. 1.

Nové znenie § 32 ods. 1 a 2:

1) Vlajka obce pozostáva z ôsmich pozdĺžnych pruhov vo farbách bielej, modrej, bielej, modrej, žltej, modrej, bielej a modrej. Vlajka má pomer strán 2:3 a ukončená je tromi cípmi, t.j. dvomi zástrihmi, siahajúcimi do tretiny jej listu.
2) Podrobné a záväzné vyobrazenie vlajky obce Ostrov tvorí prílohu č. 2 tohto dodatku č. 1.


Ostatné ustanovenia Štatútu obce Ostrov zo dňa 02.04.2007 sa nemenia. Tento dodatok nadobúda účinnosť dňom 20.08.2007.

V Ostrove, dňa 20.08.2007. 








___________________

 PhDr. Dana Borovská 

Príloha č. 1 dodatku č. 1: ERB OBCE OSTROV

Príloha č. 2 dodatku č. 1: VLAJKA OBCE OSTROV

